section_heading: Treći razred osnovne škole
paragraph_text: Modul "Živjeti zdravo" predviđa četiri podskupine koje obrađuju zdravu prehranu, tjelesnu aktivnost, osobnu higijenu i mentalno zdravlje. U sklopu pravilne prehrane uči se o važnosti vode i prepoznavanje namirnica bogatih skrivenim kalorijama, objašnjava se podrijetlo i proizvodnja hrane, te piramida zdrave prehrane za djevojčice i dječake u dobi od 9 do 12 godina. Predavanja o tjelesnoj aktivnosti predviđaju učenje o pravilnom načinu izvođenja jednostavnih motoričkih gibanja. Predavanja o osobnoj higijeni predviđaju opis pravilne higijene tijela i posljedice nepravilne njege tijela i neprovođenja higijene. Podskupina predavanja o mentalnom zdravlju je najopširnija (3 sata) i predviđa razvijanje odgovornosti za učenje i opisivanje vlastitih postignuća (školski uspjeh, glazba, sport…), uvažavanje tuđeg talenta i postignuća, razumijevanje sustava pohvala i konstruktivnih kritika, određivanje ciljeva učenja te procijene vrijednosti učenja. U ovoj je podskupini predviđeno i predavanje o razvoju ljudskog tijela, duševnom i općem zdravlju i njegovoj zaštiti.